સીરિયામાં ગૃહયુદ્ધની શરુઆત થઈ અને બશર અલ અસદ સામે વિરોધ પ્રદર્શનો શરુ થયાં તેને અમેરિકાએ ભડકાવ્યા. સ્વતંત્રતાના દમન અને આર્થિક ખસ્તાહાલ પરિસ્થિતિના કારણે સીરિયાના લોકોમાં સરકાર સામેનો અસંતોષ ભારે વધી ગયો હતો. પ્રદર્શનકારોએ રાજકીય કેદીઓની મુક્તિ અને અસદના રાજીનામાની માંગ કરી પણ અસદે પોતાની શક્તિનો ઉપયોગ કરીને વિરોધ પ્રદર્શનો ખતમ કરવાની કોશિશ કરી. તેના કારણે અસદની સરકાર અને વિદ્રોહીઓ વચ્ચે સશસ્ત્ર જંગ છેડાઈ ગયો. સીરિયાની સરકારે સેંકડો આંદોલનકારીઓને માર્યા અને જેલભેગા કરી દીધાં. એ જ દરમિયાન ઇસ્લામિક સ્ટેટે સીરિયામાં ઝંપલાવ્યું અને કાળો કેર વર્તાવવાનો શરુ કર્યો. જુલાઈ ૨૦૧૧માં અસદ વિરોધી સંગઠનોએ પોતાની સેના ઊભી કરી અને અસદ સરકારને ઉખાડી ફેંકવાના ઉદ્દેશ સાથે જંગ શરુ કર્યો. આ સેના અમેરિકાની તન, મન, ધનથી શરુ થઈ હતી એ કહેવાની જરુર નથી.